## Odluka Vijeća za elektroničke medije, klasa: 612-12/12-05/0001, urbroj: 567-06-14-02 od 3. travnja 2014.

### NN 48/2014 (17.4.2014.), Odluka Vijeća za elektroničke medije, klasa: 612-12/12-05/0001, urbroj: 567-06-14-02 od 3. travnja 2014.

VIJEĆE ZA ELEKTRONIČKE MEDIJE

937

Vijeće za elektroničke medije u sastavu Mirjana Rakić, predsjednica Vijeća, Ernest Strika, zamjenik predsjednice Vijeća te Damir Hajduk, Vesna Roller, Gordana Simonović i Robert Tomljenović kao članovi Vijeća, na temelju članka 69. stavka 1. podstavka 1. Zakona o elektroničkim medijima (»Narodne novine« broj 153/09, 84/11, 94/13 i 136/13; dalje: ZEM), a na temelju provedenog postupka Obavijesti o namjeri davanja koncesija za obavljanje djelatnosti pružanja medijskih usluga radija br. 01/14 (»Narodne novine« broj 12/14) na 17-14 sjednici održanoj 3. travnja 2014., donijelo je

ODLUKU

I. Poništava se odluka o objavi Obavijesti o namjeri davanja koncesija za obavljanje djelatnosti pružanja medijskih usluga radija br. 01/14 od 28. siječnja 2014., klasa: 612-12/14-02/0001, urbroj: 567-02/01-14-01 objavljena u »Narodnim novinama« broj 12 od 31. siječnja 2014. godine.

II. Ova odluka stupa na snagu danom donošenja i objavit će se u »Narodnim novinama«.

Obrazloženje

Na temelju članka 73. ZEM-a, Pravilnika o sadržaju i postupku obavijesti o namjeri davanja koncesija za obavljanje djelatnosti pružanja medijskih usluga televizije i radija (»Narodne novine«, broj 131/13), te provedenih pripremnih radnji za davanje koncesija te tehničke podloge koju je utvrdila Hrvatska agencija za poštu i elektroničke komunikacije, Vijeće za elektroničke medije je Odlukom o objavi Obavijesti o namjeri davanja koncesija za obavljanje djelatnosti pružanja medijskih usluga radija br. 01/14 od 28. siječnja 2014., klasa: 612-12/14-02/0001, urbroj: 567-02/01-14-01 objavljena u »Narodnim novinama« broj 12 od 31. siječnja 2014. godine raspisalo Obavijest o namjeri davanja koncesija za obavljanje djelatnosti pružanja medijskih usluga radija br. 01/14 na području: Grada Slavonskog Broda (G-SB); 92,0 MHz.

Na 12-14 sjednici Vijeća, 11. ožujka 2014. održano je javno otvaranje ponuda pristiglih na temelju Obavijesti o namjeri davanja koncesije br. 01/14 te je utvrđeno kako je na temelju navedene Obavijesti pristigle jedna (1) ponuda i to od Društva multiple skleroze Brodsko-posavske županije iz Slavonskog broda, Đure Pilara 2, OIB: 1176569296.

Vijeće je pristupilo postupku utvrđivanja zadovoljavanja formalnih uvjeta ponuda pristiglih na javni natječaj.

U postupku utvrđivanja formalnih uvjeta od ponuditelja je zatraženo očitovanje vezano uz izračun udjela u programskoj osnovi, a sukladno Pravilniku o sadržaju i postupku obavijesti o namjeri davanja koncesija za obavljanje djelatnosti pružanja medijskih usluga televizije i radija.

Ponuditelj je svoje očitovanje dostavio dopisom koji je u Agenciji zaprimljen 24. ožujka 2014.

Očitovanje potvrđuje da je ponuditelj pogrešno računao udjele. Navodi se da je ukupno tjedno vrijeme objavljivanja 10.080 minuta, ali pri izračunima udjela programskih kategorija nije uzeto to vrijeme objavljivanja, nego kraće vrijeme. Iz očitovanja nije jasno koje vrijeme, ali je analizom utvrđeno da je kao osnovicu za dijeljenje ponuditelj uzeo 3086 minuta, koliko mu iznosi zbroj minuta emisija u svim kategorijama sadržaja zajedno. No pritom je potpuno izostavio 6994 minuta ostalog programa što je čak 69 posto vremena objavljivanja. To vrijeme ostalo je nerazvrstano, a vrlo vjerojatno je riječ o glazbenom programu.

To objašnjava zašto je u ponudi nerealno nizak udio glazbe (na jednom mjestu navedeno 58 %, na drugom 68 %). Istodobno, ponuditelj je u očitovanju objasnio nerealno visok udio informativnih sadržaja (20 posto ili petina programa), zato što je, kako proizlazi iz očitovanja, velik udio glazbe računao kao informativni program, a s druge strane, trajanje informativnog programa nije dijelio s ukupnim vremenom objavljivanja programa.

Istu ja analogiju primijenio kod vlastite proizvodnje. Naime, ponuditelj je naveo 99 % programa vlastite proizvodnje, a samo jedan posto sadržaja koji nije vlastita proizvodnja, ali je do tog podatka došao samo na bazi broja emisija koje proizvodi, a ne temelju vremenskog udjela sadržaja vlastite proizvodnje u ukupnom vremenu objavljivanja. Naime, naveo je da je od ukupno 66 emisija koje će emitirati, samo jedna nevlastita te tako dobio udio od 99 posto vlastite proizvodnje (65/66×100). No vlastita proizvodnja, sukladno odredbi čl. 38. Zakona o elektroničkim medijima, ne promatra se u odnosu na ukupan broj emisija, nego u odnosu na dnevno vrijeme objavljivanja. Zaključeno je kako izračuni nisu ispravni, što ponuditelj uviđa i u svojem očitovanju.

Slijedom svega naprijed navedenog, utvrđeno je kako ponuditelj, Udruga multiple skleroze Brodsko-posavske županije iz Slavonskog broda nije udovoljio formalnim uvjetima sukladno Obavijesti o namjeri davanja koncesija za obavljanje djelatnosti pružanja medijskih usluga radija br. 01/14 od 28. siječnja 2014. te pripadajućoj natječajnoj dokumentaciji te je Vijeće za elektroničke medije odlučilo kao u izreci ove odluke te na temelju odredbe članka 24. Pravilnika o sadržaju i postupku obavijesti o namjeri davanja koncesija za obavljanje djelatnosti pružanja medijskih usluga televizije i radija donijelo odluku o poništenju odluke o objavi Obavijesti o namjeri davanja koncesija za obavljanje djelatnosti pružanja medijskih usluga radija br. 01/14.

UPUTA O PRAVNOM LIJEKU

Protiv ove odluke nije dopuštena žalba ali se može pokrenuti upravni spor pred nadležnim Upravnim sudom u roku od 30 dana od dana primitka odluke. Tužba se predaje ili šalje neposredno Upravnom sudu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 612-12/14-02/0001

Urbroj: 567-06-14-02

Zagreb, 3. travnja 2014.

Agencija za elektroničke medije

Vijeće za elektroničke medije

Mirjana Rakić, v. r.

Odluka, NN 48/2014-937